### Beslutningstema

Det skal besluttes om strategien for ladestandere i Tønder Kommune kan godkendes.

### Historik

Klima, Vækst- og Udviklingsudvalget godkendte den 2. februar 2022 at igangsætte en strategi for ladestandere i Tønder Kommune.

### Sagsfremstilling

Klima, Vækst- og Udviklingsudvalget godkendte den 2. februar 2022 at igangsætte en strategi for ladestandere i Tønder Kommune bestående af disse hovedelementer

* forslag til placering af el-ladestandere ved [adresse] egne institutioner med over 20 parkeringspladser, hvor der jf. lovgivnignen skal etableres ladestandere.
* identificering af ladestruktur på parkeringspladser ved boligforeninger,
* identificering af ladestrukturen på private parkeringspladser,
* identificering af ladestander strukturplaner ved henholdsvis markedsinitiativer og Vejdirektoratet,
* dialog med lokalråd om behovet samt mulige udviklingsinitiativer for bilers udbredelse i landdistrikterne,
* ud fra ovenstående udarbejdes forslag til etablering af el-ladestandere på offentlige parkeringspladser i Tønder Kommune til brug for kommende udbud og finansering.

Opgaven er løst med hjælp af ekstern rådgiver.

Det estimeres, at der i 2030 vil være ca 7.300 elbiler i Tønder Kommune. 92 % af husstandene vurderes at kunne opsætte en ladeboks på egen grund, hvilket er betydeligt flere end landsgennemsnittet på 68 %. Der vurderes dog stadig et behov for offentligt tilgængelige ladestandere, idet det også har særlig betydning, at Tønder Kommune besøges af et stort antal turister.

Strategien har estimeret behovet for offenligt tilgængelige ladestandere frem til 2030. Her konkluderes, at der i 2030 er behov for 37 udtag fra normalladere, 3 udtag hurtigladere og 2 udtag fra lynladere til borgere. Hertil kommer et estimeret behov for turister på 10 udtag fra normalladere, 3 udtag hurtigladere og 5 udtag fra lynladere. Det er samtidig opgjort, at der allerede nu findes 43 offentligt tilgængelige nomalladereladere og 4 hurtigladere rundt i kommunen. Hertil kommer et stort antalt planlagte ladestandere, der i de kommende år vil etableres af det private marked. Antalsmæssigt er kommunen således godt dækket ind, men der peges i strategien på, at der ses et udækket behov til besøgende turister samt i landsbyer.

Strategien konkluderer, at der jf. ladestanderbekendtgørelsen skal opstilles 48 ladestandere på parkeringspladser ved kommunale bygninger, der er beregnet til en samlet kommunal udgift til ladetandere med et udtag på i alt 3,6 mio. kr.. Som hovedregel skal der opstilles på de parkeringspladser, hvor der er mere end 20 parkeringspladser. En mulighed er alene at leve op til ladestanderbekendtgørelsen og opsætte 50 nye ladestandere. En yderligere mulighed er, at søge at opstille ladestandere også i de områder, der ikke er omfattet af ladestanderbekendtgørelsen, men dækker et yderligere behov på andre 27 centrale kommunale parkeringspladser på udvalgte lokaliteter ved turismeattraktioner samt i landsbyer i kommunen, således der derved sikres en bred kommunal dækning.

Som led i den politiske aftale om udmøntning af pulje til grøn transport den 22. december 2021 er der afsat en pulje til offentligt tilgængelige ladestandere på kommunale arealer. Puljen er på 98 mio. kr. og administreres af Vejdirektoratet. Der kan søges tilskud til ladestanderprojekter, hvor udbuddet viser, at kommunal medfinansiering er nødvendig for projektets etablering. Der kan opnås støtte til 50 pct. af den kommunale medfinansiering. Der kan ansøges frem til 30. april 2023 (idet fristen er udsat) og tilsagn gives efter først til mølle princip. Det forudsættes, at der forud for ansøgning har været gennemført et udbud, der viser, at der er behov for kommunal medfinansiering.

Der foreslås på den baggrund denne udbudsproces

* der gennemføres udbud i oktober måned. Udbuddet gennemføres med mulighed for, at en operatør byder ind på hele porteføljen af ladestandere. Dog opdeles denne i 3-4 puljer af ladestandere på tværs af kommunens geografi, så det er muligt alene at byde ind på alle puljer eller mindre. Bud på hele geografien vil blive prioriteret.
* umiddelbart efter afholdelsen af udbud ansøges eventuelt puljen til offentligt tilgængelige ladestandere.

### Økonomi

Samlet kommunal udgift til 48 ladestandere i alt 3,6 mio. kr. Vælges yderligere 27 ladestandere udgør samlet kommunal udgift 5,625 mio. kr.

### Fagchefen for Teknik og Plan indstiller,

at strategien for ladestandere i Tønder Kommune godkendes,

at den foreslåede udbudsproces godkendes, og

at indstillingen videresendes til Økonomiudvalget og Kommunalbestyrelsen.

Beslutning fra Klima-, Vækst- og Udviklingsudvalget, 14. september 2022, pkt. 5:

Indstillingen anbefales.

Beslutning fra Økonomiudvalget, 22. september 2022, pkt. 15:

Indstillingen anbefales.

Alf Frandsen blev erklæret inhabil, og deltog ikke i sagens behandling

### Beslutning

Indstillingen godkendt.

Alf Frandsen blev erklæret inhabil, og deltog ikke i punktet.